[pic] | EUROOPAN YHTEISÖJEN KOMISSIO |

Bryssel 2.6.2006

KOM(2006) 264 lopullinen

2006/0093 (CNS)

Ehdotus

NEUVOSTON ASETUS

Egeanmeren pienten saarten hyväksi toteutettavista maatalousalan erityistoimenpiteistä ja asetuksen (EY) N:o 1782/2003 muuttamisesta

(komission esittämä)

PERUSTELUT

Neuvosto antoi 19 päivänä heinäkuuta 1993 asetuksen (ETY) N:o 2019/93 tiettyjä maataloustuotteita koskevista erityistoimenpiteistä Aigeianmeren pienten saarten hyväksi. Toimenpiteet ovat osoittautuneet tehokkaiksi maatalouden edistämisessä ja saarten hankintojen varmistamisessa.

Järjestelyjen hallinnossa on kuitenkin toivomisen varaa. Järjestelmän kahden osion eli Egeanmeren pienten saarten erityisen hankintajärjestelmän ja paikallisten tuotantosuuntien tuen hallinnointi on ollut jonkin verran joustamatonta. Pienimpienkin kysynnän heilahtelujen huomioon ottaminen hankintataseissa edellyttää komission hyväksymää lainsäädäntöä.

Paikallisten tuotantosuuntien tukijärjestelyt on lisäksi jaettu useisiin (mikro-)toimenpiteisiin, jotka on vahvistettu mainitussa neuvoston asetuksessa. Näitä toimenpiteitä ei voi mukauttaa ilman toimielinten välistä lainsäädäntömenettelyä, mikä hidastaa yhteisön toimia ja haittaa pyrkimyksiä reagoida mahdollisimman nopeasti Egeanmeren pienten saarten erityistilanteisiin, vaikka kysymyksessä ovat usein vain pienet summat.

Tältä osin ehdotetaan, että näille pienille saarille annettavan avustuksen peruslähtökohtia muutetaan siten, että kannustetaan päätöksentekoon osallistumiseen ja niiden erityistarpeisiin reagoimisen nopeuttamiseen.

Tässä asetusluonnoksessa säädetään, että Kreikka esittää yhden Egeanmeren pieniä saaria koskevan ohjelman. Ohjelmassa on erityisen hankintajärjestelmän osio, joka koskee ihmisravinnoksi, maatalouden tuotantopanoksina tai jalostukseen käytettäviä välttämättömiä maataloustuotteita Egeanmeren pienillä saarilla, sekä toinen osio paikallistuotannon tukemista varten.

Asetuksella ei ole vaikutusta rahoituslähteisiin eikä yhteisön tuen intensiteettiin.

Yhteisö rahoittaa ohjelmaa EMOTR:n tukiosastosta 100-prosenttisesti neuvoston asetuksessa vahvistettuun vuotuiseen enimmäismäärään asti. Osa tästä tuesta on varattava paikalliseen maataloustuotantoon. Määrät on laskettu erityisen hankintajärjestelmän rahoittamiseen viitekaudella vuonna 2003 käytettyjen keskimääräisten menojen sekä paikallistuotannon tukemisen enimmäismenojen perusteella.

2006/0093 (CNS)

Ehdotus

NEUVOSTON ASETUS

Egeanmeren pienten saarten hyväksi toteutettavista maatalousalan erityistoimenpiteistä ja asetuksen (EY) N:o 1782/2003 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 36 ja 37 artiklan,

ottaa huomioon komission ehdotuksen,

ottaa huomioon Euroopan parlamentin lausunnon[1],

sekä katsoo seuraavaa:

(1) Kuljetuskustannukset ovat joillakin Egeanmeren saarilla korkeat ihmisravinnoksi, jalostukseen tai maatalouden tuotantopanoksina käytettävien välttämättömien tuotteiden hankintalähteiden kannalta poikkeuksellisen maantieteellisen sijainnin vuoksi. Tämän lisäksi saaristoluonteeseen ja syrjäisimpien alueiden asemaan liittyvät objektiiviset tekijät aiheuttavat taloudellisille toimijoille ja tuottajille näillä Egeanmeren saarilla lisärajoitteita, jotka haittaavat vakavasti heidän toimintaansa. Jotkut toimijat ja tuottajat joutuvat kärsimään saaristoluonteesta kaksinkertaisesti. Näitä haittoja voidaan vähentää alentamalla kyseisten tuotteiden hintoja. Näin ollen on aiheellista ottaa käyttöön erityinen hankintajärjestelmä Egeanmeren saarten hankintojen varmistamiseksi ja näiden alueiden syrjäisestä sijainnista, saaristoluonteesta ja syrjäisimpien alueiden asemasta johtuvien lisäkustannusten vähentämiseksi.

(2) Egeanmeren saarten pieni koko korostaa niiden ongelmia. Jotta suunniteltujen toimenpiteiden tehokkuus voidaan varmistaa, niiden olisi koskettava ainoastaan saaria, jotka tunnetaan ’pieninä saarina’.

(3) Egeanmeren pienten saarten paikallistuotannon kehittämiseen tähtäävään yhteisön politiikkaan, sellaisena kuin se on vahvistettu tiettyjä maataloustuotteita koskevista erityistoimenpiteistä Aigeianmeren pienten saarten hyväksi 19 päivänä heinäkuuta 1993 annetussa neuvoston asetuksessa (ETY) N:o 2019/93[2], on sisältynyt suuri määrä tuotteita ja niiden tuotantoa, kaupan pitämistä tai jalostusta koskevia toimenpiteitä. Toimenpiteet ovat osoittautuneet tehokkaiksi, ja niiden avulla on pystytty varmistamaan maataloustoiminnan jatkuminen ja kehittäminen. Yhteisön on jatkossakin myönnettävä tukea kyseiseen tuotantoon, jolla on keskeinen merkitys Egeanmeren pienten saarten ympäristölliselle, sosiaaliselle ja taloudelliselle tasapainolle. Esimerkiksi maaseudun kehittämisen alalta saatu kokemus on osoittanut, että paikallisten viranomaisten kanssa harjoitettava tiiviimpi kumppanuus voi auttaa käsittelemään kyseisten saarten erityisongelmia entistä kohdennetummalla tavalla. Näin ollen on syytä jatkaa paikallistuotannon tukemista yleisellä ohjelmalla, joka laaditaan soveltuvimmalla maantieteellisellä tasolla ja joka Kreikan on toimitettava komissiolle.

(4) Jotta hintojen alentamista Egeanmeren pienillä saarilla sekä syrjäisestä sijainnista, saaristoluonteesta ja syrjäisimpien alueiden asemasta johtuvien lisäkustannusten vähentämistä koskeva tavoite saavutettaisiin tehokkaasti ja samalla säilytettäisiin yhteisön tuotteiden kilpailukyky, olisi myönnettävä tukea yhteisön tuotteiden hankintaan Egeanmeren pienillä saarilla. Tuessa olisi otettava huomioon Egeanmeren pienille saarille suuntautuvien kuljetusten lisäkustannukset sekä maatalouden tuotantopanosten tai jalostukseen tarkoitettujen tuotteiden osalta saaristoluonteesta ja syrjäisimpien alueiden asemasta johtuvat lisäkustannukset.

(5) Koska erityiseen hankintajärjestelmään kuuluvat määrät rajoittuvat Egeanmeren pienten saarten hankintatarpeisiin, järjestelmä ei haittaa sisämarkkinoiden moitteetonta toimintaa. Erityisen hankintajärjestelmän taloudellisista hyödyistä ei lisäksi saisi aiheutua kaupan vääristymiä kyseisten tuotteiden osalta. Tästä syystä näiden tuotteiden lähettäminen tai vienti Egeanmeren pieniltä saarilta olisi kiellettävä. Kyseisten tuotteiden lähettäminen tai vienti olisi kuitenkin sallittava, kun erityisestä hankintajärjestelmästä aiheutuva hyöty palautetaan. Jalostettujen tuotteiden lähettäminen tai vienti olisi lisäksi sallittava alueellisen kaupankäynnin mahdollistamiseksi. Lisäksi olisi otettava huomioon vienti kolmansiin maihin ja perinteistä vientiä vastaavat jalostetut tuotteet olisi sallittava vastaavasti. Tätä rajoitusta ei sovelleta myöskään jalostettujen tuotteiden perinteiseen lähettämiseen. Selkeyden vuoksi on syytä täsmentää viitekausi kyseisten perinteisesti vietyjen tai lähetettyjen määrien määrittelemiseksi.

(6) Hankintajärjestelmän tavoitteiden saavuttamiseksi erityisen hankintajärjestelmän taloudellisten hyötyjen on alennettava tuotantokustannuksia, ja niiden on siirryttävä loppukäyttäjälle alhaisempina kuluttajahintoina. Tästä syystä niiden myöntämisen perusteena pitäisi käyttää sitä, että tuesta saatava hyöty tosiasiassa siirtyy eteenpäin loppukäyttäjälle ja että käyttöön otetaan tarvittavat valvontatoimenpiteet.

(7) Paikallisen maataloustuotannon kehittämistä ja maataloustuotteiden hankintaa koskevien tavoitteiden saavuttamisen helpottamiseksi kyseisten saarten hankintojen suunnittelua olisi yhdenmukaistettava ja komission ja Kreikan väliseen kumppanuuteen perustuvaa lähestymistapaa olisi sovellettava järjestelmällisesti. Sen vuoksi on aiheellista säätää, että hankintaohjelman laatijoiden on oltava Kreikan nimeämiä viranomaisia, joille se on pyytänyt komission hyväksynnän.

(8) Egeanmeren pienten saarten maataloustuottajia olisi rohkaistava tuottamaan laatutuotteita, joiden kaupan pitämistä olisi edistettävä.

(9) Komission pysyvään käytäntöön, jonka mukaan valtiontukia ei saa myöntää toimintatukina perustamissopimuksen liitteeseen I kuuluvien maataloustuotteiden tuotantoon, jalostukseen tai kaupan pitämiseen, voidaan myöntää poikkeus, jotta voidaan lieventää Egeanmeren pienten saarten maataloustuotannon erityisrajoitteita, jotka aiheutuvat syrjäisestä sijainnista, saaristoluonteesta, syrjäisimpien alueiden asemasta, viljelyalan vähäisyydestä, pinnanmuodostuksesta, ilmasto-oloista ja riippuvuudesta vähäisestä määrästä tuotteita.

(10) Tämän asetuksen täytäntöönpanon ei pitäisi vaikuttaa Egeanmeren pienille saarille tähän asti myönnetyn erityistuen tasoon. Tätä varten Kreikalla olisi oltava käytössään asetuksen (ETY) N:o 2019/93 mukaisesti jo myönnettyä yhteisön tukea vastaavat määrät, jotta se pystyy toteuttamaan tarvittavat toimenpiteet. Tällä asetuksella perustetun Egeanmeren pienten saarten maataloustuotantoa koskevan uuden tukijärjestelmän mukainen tuki olisi sovitettava yhteen muualla yhteisössä samoihin tuotantosuuntiin myönnettävän tuen kanssa. Asetus (ETY) N:o 2019/93 olisi siksi selkeyden vuoksi kumottava.

(11) Toissijaisuusperiaatteen ja yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä 29 päivänä syyskuuta 2003 annetun neuvoston asetuksen (EY) N:o 1782/2003[3] hengen mukaisesti on aiheellista siirtää Egeanmeren pienten saarten erityistoimenpiteiden hallinnointi Kreikalle. Näin toimenpiteitä voidaan toteuttaa komission hyväksymässä ohjelmassa.

(12) Kreikka on päättänyt soveltaa tilatukijärjestelmää koko maan alueella 1 päivästä tammikuuta 2006. Asiaan Egeanmeren pienillä saarilla liittyvien järjestelyjen yhteensovittamisen varmistamiseksi asetusta (EY) N:o 1782/2003 olisi sen vuoksi muutettava.

(13) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY[4] mukaisesti.

(14) Tässä asetuksessa säädetyn ohjelman soveltaminen olisi aloitettava 1 päivänä tammikuuta 2007. Jotta ohjelmaa voitaisiin soveltaa mainitusta ajankohdasta, on syytä säätää, että Kreikka ja komissio voivat tämän asetuksen voimaantulopäivän ja ohjelman soveltamispäivän välisenä aikana toteuttaa valmistelevia toimenpiteitä,

ON ANTANUT TÄMÄN ASETUKSEN:

I luku Johdantosäännökset

1 ARTIKLA SOVELTAMISALA JA MÄÄRITELMÄT

1. Tässä asetuksessa säädetään perustamissopimuksen liitteessä I lueteltuja maataloustuotteita, jäljempänä ’maataloustuotteet’, ja maatalouden tuotantovälineitä koskevista erityistoimenpiteistä niiden vaikeuksien lieventämiseksi, joita Egeanmeren pienille saarille, jäljempänä ’pienet saaret’, aiheutuu niiden syrjäisestä saariasemasta.

2. Tässä asetuksessa ‘pienillä saarilla’ tarkoitetaan kaikkia Egeanmeren saaria Kreetaa ja Eviaa lukuun ottamatta.

2 artiklaYhteisön tukiohjelma

Otetaan käyttöön pieniä saaria koskeva yhteisön tukiohjelma, jäljempänä ’tukiohjelma’, joka sisältää:

a) erityisen hankintajärjestelmän, josta säädetään II luvussa, ja

b) paikallisten maatalouden tuotantosuuntien kehittämiseen tähtäävät erityistoimenpiteet, joista säädetään III luvussa.

II lukuErityinen hankintajärjestelmä

3 ARTIKLA ARVIOITU HANKINTATASE

1. Otetaan käyttöön erityinen hankintajärjestelmä, joka koskee ihmisravinnoksi, muiden tuotteiden valmistukseen tai maatalouden tuotantopanoksina käytettäviä välttämättömiä maataloustuotteita pienillä saarilla.

2. Arvioidussa hankintataseessa ilmoitetaan määrällisesti 1 kohdassa tarkoitettujen maataloustuotteiden vuotuiset hankintatarpeet. Arvioidun hankintataseen laativat Kreikan nimeämät viranomaiset, joille se on pyytänyt komission hyväksynnän.

Paikallisille markkinoille tarkoitettuja tai perinteisesti muualle yhteisöön lähetettäviä taikka perinteisen kaupankäynnin osana vietäviä tuotteita pakkaavan ja jalostavan teollisuuden tarpeista voidaan tehdä erillinen arvioitu tase.

4 artiklaJärjestelmän toiminta

1. Edellä 3 artiklan 1 kohdassa tarkoitettujen tuotteiden hankintaan pienille saarille myönnetään tukea.

Tuen määrä vahvistetaan ottaen huomioon tuotteiden kaupan pitämisestä pienillä saarilla aiheutuvat lisäkustannukset laskettuina niistä Manner-Kreikan satamista, joista hankintatoimitukset tavanomaisesti tehdään, ja tuotteiden kauttakulku- tai lastaussaarien satamista määräsaariin.

2. Erityinen hankintajärjestelmä pannaan täytäntöön ottaen huomioon erityisesti:

a) pienten saarten erityistarpeet ja tarkat laatuvaatimukset;

b) perinteiset kauppavirrat Manner-Kreikan satamiin ja Egeanmeren saarten välillä;

c) suunniteltujen tukien taloudelliset näkökohdat;

d) tarvittaessa se, että tämä ei haittaa paikallistuotannon kehitysmahdollisuuksia.

3. Erityisen hankintajärjestelmän soveltaminen edellyttää taloudellisen edun tosiasiallista siirtämistä loppukäyttäjälle.

5 artiklaVienti kolmansiin maihin ja lähettäminen muualle yhteisöön

1. Erityiseen hankintajärjestelmään kuuluvia tuotteita voidaan viedä kolmansiin maihin tai lähettää muualle yhteisöön ainoastaan edellytyksin, jotka vahvistetaan 15 artiklan 2 kohdassa tarkoitettua menettelyä noudattaen.

Edellytyksiin kuuluu erityisesti erityisen hankintajärjestelmän osana saadun tuen palauttaminen.

2. Erityisestä hankintajärjestelmästä hyötyneistä tuotteista pienillä saarilla jalostettujen tuotteiden vienti kolmansiin maihin tai lähettäminen muualle yhteisöön on mahdollista perinteisen viennin ja perinteisten lähetysten rajoissa. Vietävät tai lähetettävät määrät on eriteltävä 15 artiklan 2 kohdassa vahvistettua menettelyä noudattaen.

Kyseisten tuotteiden vientiin ei myönnetä tukea.

6 artiklaJärjestelmän soveltamista koskevat yksityiskohtaiset säännöt

Tämän luvun soveltamista koskevat yksityiskohtaiset säännöt vahvistetaan 15 artiklan 2 kohdassa tarkoitettua menettelyä noudattaen. Niissä määritellään erityisesti, millä edellytyksillä Kreikka voi muuttaa erityiseen hankintajärjestelmään kuuluvia määriä ja eri tuotteille vuosittain myönnettävien varojen kohdentamista sekä ottaa tarvittaessa käyttöön toimitustodistusjärjestelmän.

III lukuToimenpiteet paikallisen maataloustuotannon kehittämiseksi

7 ARTIKLA TUKITOIMENPITEET

1. Tukiohjelma sisältää toimenpiteet, jotka ovat tarpeen pienten saarten maatalouden paikallisten tuotantosuuntien jatkuvuuden ja kehittämisen varmistamiseksi.

2. Tukiohjelma laaditaan Kreikan soveltuvimmaksi katsomalla maantieteellisellä tasolla. Sen laativat Kreikan nimeämät toimivaltaiset viranomaiset, joille Kreikka pyytää komissiolta hyväksynnän sen jälkeen, kun se on neuvotellut toimivaltaisten viranomaisten ja järjestöjen kanssa tarkoituksenmukaisella paikallistasolla.

8 artiklaYhteensopivuus ja johdonmukaisuus

1. Tukiohjelmassa toteutettavien toimenpiteiden on noudatettava yhteisön lainsäädäntöä ja oltava johdonmukaisia muun yhteisön politiikan ja sen mukaisesti sovellettavien toimenpiteiden kanssa.

2. Tukiohjelmassa toteutettavien toimenpiteiden johdonmukaisuus niiden toimenpiteiden kanssa, jotka toteutetaan yhteisen maatalouspolitiikan muiden välineiden ja erityisesti yhteisiin markkinajärjestelyihin, maaseudun kehittämiseen, tuotteiden laatuun, eläinten hyvinvointiin ja ympäristön suojeluun liittyvien välineiden avulla, on varmistettava.

Tämän luvun mukaisia toimenpiteitä ei erityisesti voida rahoittaa:

a) yhteisen markkinajärjestelyn mukaisesti käyttöön otettujen palkkio- tai tukijärjestelmien lisätukena, lukuun ottamatta puolueettomin kriteerein perusteltuja poikkeustapauksia;

b) tutkimushankkeiden, tutkimushankkeita koskevien toimenpiteiden eikä neuvoston päätöksen 90/424/ETY[5] mukaisesti yhteisörahoitusta saavien toimenpiteiden tukena;

c) neuvoston asetuksen (EY) N:o 1698/2005[6] soveltamisalaan kuuluvana tukena.

9 artiklaTukiohjelman sisältö

Tukiohjelmaan on sisällyttävä:

a) määrällinen kuvaus maataloustuotannon nykytilasta ottaen huomioon käytettävissä olevien arviointien tulokset, joista käyvät ilmi kehityserot, -kuilut ja -mahdollisuudet;

b) ehdotetun strategian kuvaus, valitut toimintalinjat ja määrälliset tavoitteet sekä arvio odotettavissa olevista taloudellisista, ympäristöllisistä ja sosiaalisista vaikutuksista, työllisyysvaikutukset mukaan luettuina;

c) toimenpiteiden toteuttamisaikataulu ja alustava kokonaisrahoitustaulukko, jossa esitetään käytettävissä olevat määrärahat;

d) näyttö tukiohjelman eri toimenpiteiden yhteensopivuudesta ja johdonmukaisuudesta sekä seurannassa ja arvioinnissa käytettävät perusteet;

e) järjestelyt tukiohjelman tehokkaan ja tarkoituksenmukaisen täytäntöönpanon varmistamiseksi, mukaan luettuina tiedotus, seuranta ja arviointi sekä tarkastuksia ja seuraamuksia koskevat säännökset;

f) tukiohjelman täytäntöönpanosta vastaavan toimivaltaisen viranomaisen nimeäminen sekä asiaan liittyvien viranomaisten tai elinten nimeäminen sopivilla tasoilla.

10 artiklaSeuranta

Menettelyt sekä fyysiset ja taloudelliset indikaattorit, joilla varmistetaan tukiohjelman täytäntöönpanon tehokas seuranta, vahvistetaan 15 artiklan 2 kohdassa tarkoitettua menettelyä noudattaen.

IV LUKU LIITÄNNÄISTOIMENPITEET

11 ARTIKLA VALTIONTUKI

1. Komissio voi hyväksyä maataloustuotteiden, joihin sovelletaan Euroopan yhteisön perustamissopimuksen 87, 88 ja 89 artiklan määräyksiä, tuotannon, jalostuksen ja kaupan pitämisen aloilla toimintatukia, joilla pyritään vähentämään pienten saarten syrjäisestä sijainnista, saaristoluonteesta ja syrjäisempien alueiden asemasta johtuvia maataloustuotannon erityisrajoitteita.

2. Kreikka voi myöntää lisärahoitusta tukiohjelman täytäntöönpanoa varten. Kreikan on tällöin annettava komissiolle tiedoksi valtiontuki, jonka komissio hyväksyy tämän asetuksen mukaisesti kyseisen tukiohjelman osana. Näin tiedoksi annettu tuki katsotaan perustamissopimuksen 88 artiklan 3 kohdan ensimmäisen virkkeen mukaisesti tiedoksi annetuksi.

V lukuRahoitussäännökset

12 ARTIKLA RAHOITUSVARAT

1. Tässä asetuksessa säädetyt toimenpiteet ovat asetuksen (EY) N:o 1290/2005[7] 3 artiklan 1 kohdan b alakohdan mukaisia maatalousmarkkinoiden sääntelemiseen tarkoitettuja interventioita.

2. Yhteisö rahoittaa tämän asetuksen II ja III luvussa säädettyjä toimenpiteitä enintään 23,93 miljoonalla eurolla vuodessa.

3. Tukiohjelmaan vuosittain kohdistettava enimmäismäärä on 5,47 miljoonaa euroa.

VI lukuYleiset säännökset, siirtymä- ja loppusäännökset

13 ARTIKLA TUKIOHJELMALUONNOS

1. Kreikan on toimitettava komissiolle 12 artiklan 2 ja 3 kohdassa tarkoitettujen rahoitusvarojen rajoissa tukiohjelmaluonnos 31 päivään lokakuuta 2006 mennessä.

Tukiohjelmaluonnoksessa on oltava luonnos arvioidusta hankintataseesta, jossa yksilöidään tuotteet, niiden määrät ja niiden hankintaan yhteisöstä annettavan tuen määrät, sekä luonnos paikallisen tuotannon tukemista koskevasta ohjelmasta.

2. Komissio arvioi ehdotetun tukiohjelman ja päättää sen hyväksymisestä 15 artiklan 2 kohdassa tarkoitettua menettelyä noudattaen.

3. Tukiohjelmaa sovelletaan 1 päivästä tammikuuta 2007.

14 artiklaSoveltamissäännöt

Tämän asetuksen täytäntöönpanemiseksi tarvittavista toimenpiteistä päätetään 15 artiklan 2 kohdassa tarkoitettua menettelyä noudattaen. Tällaisia toimenpiteitä ovat erityisesti

a) edellytykset, joiden mukaisesti Kreikka voi muuttaa määriä ja hankintatuen tasoja, ja tukitoimenpiteet tai paikallisen tuotannon tukemiseen myönnettyjen varojen kohdentaminen,

b) tarkastusten ja seuraamusten vähimmäisominaisuuksia koskevat järjestelyt, joita Kreikan on noudatettava.

15 artiklaHallintokomitea

1. Komissiota avustaa asetuksen (EY) N:o 1782/2003 144 artiklalla perustettu suorien tukien hallintokomitea.

2. Jos tähän kohtaan viitataan, sovelletaan päätöksen 1999/468/EY 4 ja 7 artiklaa.

Päätöksen 1999/468/EY 4 artiklan 3 kohdassa tarkoitetuksi määräajaksi vahvistetaan yksi kuukausi.

16 artiklaKansalliset toimenpiteet

Kreikan on toteutettava tarvittavat toimenpiteet tämän asetuksen noudattamisen varmistamiseksi erityisesti valvontatoimenpiteiden ja hallinnollisten seuraamusten osalta ja ilmoitettava niistä komissiolle.

17 artiklaTiedonannot ja kertomukset

1. Kreikan on ilmoitettava komissiolle vuosittain viimeistään 15 päivänä helmikuuta sen käyttöön annetut määrärahat, jotka se aikoo käyttää tukiohjelman toteuttamiseen seuraavan vuoden aikana.

2. Kreikan on toimitettava komissiolle viimeistään kunkin vuoden 30 päivänä kesäkuuta kertomus tässä asetuksessa säädettyjen toimenpiteiden täytäntöönpanosta edellisenä vuonna.

3. Komissio esittää viimeistään 31 päivänä joulukuuta 2011 ja sen jälkeen joka viides vuosi Euroopan parlamentille ja neuvostolle yleiskertomuksen tämän asetuksen täytäntöönpanemiseksi toteutettujen toimien vaikutuksesta sekä tarvittaessa asianmukaisia ehdotuksia.

18 artiklaKumoaminen

Kumotaan asetus (ETY) N:o 2019/93 1 päivästä tammikuuta 2007.

Viittauksia kumottuun asetukseen pidetään viittauksina tähän asetukseen, ja ne luetaan tämän asetuksen liitteessä olevan vastaavuustaulukon mukaisesti.

19 artiklaSiirtymätoimenpiteet

Komissio voi 15 artiklan 2 kohdassa tarkoitettua menettelyä noudattaen vahvistaa tarvittavat siirtymätoimenpiteet, jotta varmistetaan sujuva siirtyminen asetuksen (ETY) N:o 2019/93 mukaisista toimenpiteistä tässä asetuksessa käyttöönotettuihin toimenpiteisiin.

20 artiklaAsetuksen (EY) N:o 1782/2003 muuttaminen

Muutetaan asetus (EY) N:o 1782/2003 seuraavasti:

1) Muutetaan 70 artikla seuraavasti:

a) Korvataan 1 kohdan b alakohta seuraavasti:

”b) kaikki muut liitteessä VI luetellut suorat tuet, jotka myönnettiin viitekaudella Ranskan merentakaisten departementtien, Azoreiden, Madeiran, Kanariansaarten ja Egeanmeren saarten viljelijöille. ”;

b) Korvataan 2 kohdan ensimmäinen alakohta seuraavasti:

”Jäsenvaltioiden on myönnettävä 1 kohdassa tarkoitettua suoraa tukea tämän asetuksen 64 artiklan 2 kohdan mukaisesti vahvistettujen enimmäismäärien puitteissa edellytyksin, jotka vahvistetaan IV osaston 3, 6 ja 7–13 luvussa.”.

2) Korvataan 71 artiklan 2 kohdan ensimmäinen alakohta seuraavasti:

”Siirtymäkauden aikana kyseisen jäsenvaltion on sovellettava liitteessä VI tarkoitettuja suoria tukia edellytyksin, jotka vahvistetaan IV osaston 3, 6 ja 7–13 luvussa, ylittämättä enimmäismääriä, jotka vastaavat kyseisten suorien tukien osuutta tämän asetuksen 41 artiklassa tarkoitetusta kansallisesta enimmäismäärästä, jonka komissio vahvistaa 144 artiklan 2 kohdassa tarkoitettua menettelyä noudattaen, sanotun kuitenkaan rajoittamatta 70 artiklan 2 kohdan soveltamista.”

3) Poistetaan liitteessä I ja VI rivi ”Egeanmeren saaret”.

21 artiklaVoimaantulo

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä .

Sitä sovelletaan 1 päivästä tammikuuta 2007. Asetuksen 11, 13 ja 14 artiklaa sovelletaan kuitenkin asetuksen voimaantulopäivästä alkaen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE

VASTAAVUUSTAULUKKO

Asetus (ETY) N:o 2019/93 | Tämä asetus |

1 artikla | 1 artikla |

2 artikla | 3 artikla |

3 artiklan 1 kohta | 4 artiklan 1 kohta |

3 artiklan 2 kohta | 4 artiklan 2 kohta |

3 artiklan 3 kohta | 4 artiklan 3 kohta |

3 artiklan 4 kohta | 5 artiklan 1 kohta |

3 artiklan 5 kohta | 5 artiklan 2 kohta |

3a artiklan 1 kohdan a alakohta | – |

3a artiklan 1 kohdan b alakohta | 12 artiklan 3 kohta |

3a artiklan 1 kohdan c alakohta | 4 artiklan 3 ja 14 artiklan b kohta |

3a artiklan 1 kohdan d alakohta | 6 artikla |

3 artiklan 2 kohta | 6 artikla |

5 artikla | 7 artiklan 1 kohta |

6 artikla | – |

8 artikla | – |

9 artikla | – |

11 artikla | – |

12 artikla | – |

13 artikla | – |

13a artikla | 15 artikla |

14 artikla | 12 artiklan 1 kohta |

14a artikla | 16 artikla |

15 artiklan 1 kohta | 17 artiklan 2 kohta |

15 artiklan 2 kohta | 17 artiklan 3 kohta |

16 artikla | 21 artikla |

RAHOITUSSELVITYS |

1. | BUDJETTIKOHTA: 05 02 11 04 ja 05 03 02 35 | MÄÄRÄRAHAT: 119 milj. euroa ja 53 milj. euroa |

2. | TOIMENPITEEN NIMI: Neuvoston asetus Egeanmeren pienten saarten hyväksi toteutettavista maatalousalan erityistoimenpiteistä ja asetuksen (EY) N:o 1782/2003 muuttamisesta |

3. | OIKEUSPERUSTA: Perustamissopimuksen 36 ja 37 artikla |

4. | TAVOITTEET: Järkiperäistää Egeanmeren saarilla sovellettavia toimenpiteitä niiden tehostamiseksi erityisesti ottamalla käyttöön ohjelma, johon sisältyy erityisen hankintajärjestelmän soveltaminen ja maataloustuotannon hyväksi toteutettavat toimenpiteet muodossa, joka parhaiten sopii kyseisen alueen tarpeisiin. |

5. | VAIKUTUKSET TALOUSARVIOON | 12 KUUKAUDEN JAKSO (milj. euroa) | KULUVA VARAINHOITOVUOSI 2006 (milj. euroa) | SEURAAVA VARAINHOITOVUOSI 2007 (milj. euroa) |

5.0 | MENOT – EY:N TALOUSARVIOSTA (TUET / INTERVENTIOT) – KANSALLISISTA TALOUSARVIOISTA – MUUT | (1) | – | – |

5.1 | TULOT – EY:N OMAT VARAT (MAKSUT / TULLIT) – KANSALLISISTA TALOUSARVIOISTA | – | – | – |

2008 | 2009 | 2010 | 2011 ja seuraavat |

5.0.1 | MENOARVIO | (1) | (1) | (1) | (1) |

5.1.1 | TULOARVIO |

5.2 | LASKUTAPA: – |

6.0 | MAHDOLLISUUS RAHOITUKSEEN TOTEUTETTAVANA OLEVAN TALOUSARVION KYSEISEEN LUKUUN OTETUISTA MÄÄRÄRAHOISTA | KYLLÄ/EI |

6.1 | MAHDOLLISUUS RAHOITUKSEEN TOTEUTETTAVANA OLEVAN TALOUSARVION LUKUJEN VÄLISILLÄ SIIRROILLA | KYLLÄ/EI |

6.2 | LISÄTALOUSARVION TARVE | KYLLÄ/EI |

6.3 | MYÖHEMPIIN TALOUSARVIOIHIN OTETTAVAT MÄÄRÄRAHAT | KYLLÄ/EI |

HUOMAUTUKSIA: (1) Toimenpiteessä vahvistetaan vuotuiset enimmäismäärät erityisen hankintajärjestelmän ja paikallistuotannon hyväksi toteutettavien toimien rahoitukseen. Koska enimmäismäärät perustuvat läheisen viitekauden keskimääräisiin menoihin ja joihinkin paikallistuotannon tukitoimiin jo sovellettaviin enimmäismääriin, toimenpiteellä ei ole vaikutusta talousarvioon. |

[pic][pic][pic][pic][pic][pic]

[1] EUVL C …, …, s. ….

[2] EYVL L 184, 27.7.1993, s. 1. Asetus sellaisena kuin se on viimeksi muutettuna asetuksella (EY) N:o 1782/2003 (EUVL L 270, 21.10.2003, s. 1).

[3] EUVL L 270, 21.10.2003, s. 1. Asetus sellaisena kuin se on viimeksi muutettuna asetuksella (EY) N:o 319/2006 (EUVL L 58, 28.2.2006, s. 32).

[4] EYVL L 184, 17.7.1999, s. 23.

[5] EYVL L 224, 18.8.1990, s. 19.

[6] EUVL L 227, 21.10.2005, s. 1.

[7] EUVL L 209, 11.8.2005, s. 1.